Kulautuvos Švč. Mergelės Marijos Vardo bažnyčia

**Kulautuvos Švč. Mergelės Marijos Vardo bažnyčia** (iki 1940 m. ***Kulautuvos šv. Petro Išvadavimo bažnyčia***) – bažnyčia Kulautuvos miestelyje, dešiniajame Nemuno krante.

## Istorija

1930 m. Kulautuvoje įsikūrė vienuolės Darbo seserys. 1931 m. pradėjo veikti jų privati koplyčia. 1932 m. ji perkelta į naują vietą ir tapo vieša. 1940 m. koplyčia padidinta (architekto Adolfo Netyksos projektas), jai suteiktas Švč. Mergelės Marijos Vardas. Priklausė Raudondvario parapijai, vėliau įkurta Kulautuvos parapija. Iki 1987 m. klebonavo Juozapas Frainas (1911–1987), po Antrojo pasaulinio karo nuteistas.

2012 m. spalio 4 d. bažnyčią nuniokojo gaisras – sudegė pastato vidus su ten buvusiais unikaliais, iš medžio drožinėtais paveikslais, taip pat sunaikinta pusė stogo. Nenukentėjo šalia stovinti varpinė. Įtarta, kad bažnyčia buvo padegta, apliejus jos sienas degiu skysčiu. Įrengta laikinoji bažnyčia Poilsio g. 10 (priešais seniūniją).

2018 m. gegužės 21 d. buvo pradėti atstatymo darbai. Nauja bažnyčia buvo atidaryta tikintiesiems 2021 m. birželio 13 d.

## Architektūra
### Senoji bažnyčia

Senoji bažnyčia buvo medinė, liaudies architektūros formų, stačiakampio plano, vienabokštė, su žemesne penkiasiene apside. Vidus 3 navų, atskirtų kolonomis. Šventoriuje palaidoti Kulautuvos klebonai J. Frainas ir Gustavas Gudanavičius (1911–1991).

### Naujoji bažnyčia

2017 m. pradžioje bendruomenei pristatytas naujos Kulautuvos Švč. Mergelės Marijos Vardo bažnyčios projektas. Naujoji parapijos bažnyčia projektuojama pastatyti ant senosios bažnyčios pamatų, išlikusių po gaisro. Joje numatyta apie pusantro šimto sėdimų vietų. Projekto vadovas – architektas Darius Jakubauskas.

Šventoriuje pastatytame informaciniame stende pristatomas bažnyčios projektas. Sklype išlikusi senoji varpinė savo formomis atitinka projektuojamos bažnyčios architektūrą. Jos planas kryžiaus formos. Pagrindinė nava su stogo konstrukcija numatyta taisyklingo šešiakampo formos, tokiu būdu sutelkianti tikinčiuosius arčiau altoriaus, sukurianti reikiamas akustines savybes. Kylančių medinių plokštumų pagrindinė nava suteikia iškilmingumo ir išskirtinės erdvės suvokimo. Bažnyčios siluetas užbaigiamas šviesos bokštu – karūna, simbolizuojančia Švč. M. Marijos karūnavimą ir akcentuoja šios parapijinės bažnyčios titulą.

Bažnyčios chorui numatytas specialus balkonas. Šoninėse navose suprojektuotos koplyčia ir krikštykla, pagrindinėje ašyje – altorius, šalia – sakykla ir kunigų sėdės. Planuojama įrengti dvi zakristijas: vieną kunigams, kitą – vaikams. Bažnyčios grindims bus naudojamos deginto ir šlifuoto akmens juostos, sienų apdailai – natūrali mediena.

## Galerija

Kulautuvos bažnyčia. Priekis.JPG|Senoji bažnyčia, 2011 m.
Kulautuvos bažnyčios varpinė.JPG|Varpinė 
Kulautuvos bažnyčia po gaisro.JPG|Po 2012 m. gaisro
Kulautuvos bažnyčia. Kunigų kapai.JPG|Kunigų J. Fraino ir G. Gudavičiaus kapai
Kulautuvos bažnyčia, šventorius.JPG|Vieta naujajai bažnyčiai
Kulautuvos bažnyčia. Stendas.JPG|Bažnyčios projektas skelbimų lentoje
2019, nauja Kulautuvos bažnyčia.JPG|Statoma bažnyčia, 2019 m. ruduo


## Šaltiniai

## Nuorodos

* Kulautuvos Švč. Mergelės Marijos Vardo parapija